۱۴۴۶-۳-۳۰ تاریخ نشر شوی خبرونه مرکزی ریاست ‏افغانی سرې میاشتې د قطر هېواد په مالی مرسته افغان کوریا انستیتوت ته د حرفوی زده کړو په موخه ۱۵۰ تنه ور وپېژندل نن پنجشنبه د ربیع الأول د میاشتې پر ۳۰ مه، د افغانی سرې میاشتې له لوری افغان کوریا انستیتوت ته د شوی هوکړه لیک له مخې د هلمند، فراه او فاریاب ولایتونو د بېوزلو او اړمنو کورنیو ۱۵۰ تنه ځوانان، چې عمرونه یې د ۱۸ کلنو په شاو خوا کې و، د بېلا بېلو پنځه میاشتنیو حرفوی زده کړو په پار ددې خیریه ملی ټولنې د مرستیال، په افغانستان کې د قطر هېواد د سفارت سلاکار ښاغلی دوکتور مردف القاشوطی، د یاد هېواد د سرې میاشتې د مسئول او د کار او ټولنیزو چارو وزارت د مرستیال په حضور کې وروپېژندل شول. افغان کوریا انستیتوت ته د یادو ځوانانو د ورپېژندنې په مراسمو کې د افغانی سرې میاشتې مرستیال ښاغلی حافظ عزیز الرحمن د غونډې ګډونوالو ته د ښه راغلاست ترڅنګ وویل: " افغانی سره میاشت د دولت بودیجوی واحد نه دی او د خپلو بشرپالو فعالیتونو لګښتونه د خپلو ملکیتونو د عوایدو،کاری شریکانو، خیریه بنسټونو، خیرپاله هېوادوالو او ملی سوداګرو د مرستو له لارې پر مخ وړی او مونږ دې برخه کې ددې مرستندویه بنسټ له ملاتړ کوونکو مننه کوو، چې تل یې د اړمنو او پېښځپلو د لاسنیوی په برخه کې د افغانی سرې میاشتې ملاتړ کړی." ورپسې د کار او ټولنیزو چارو وزارت مرستیال ښاغلی شیخ الحدیث عبدالبر د قطر هېواد مننه وکړه، چې تل یې په ستونزمنو حالاتو کې د افغان ولس لاسنیوی کړی او لا هم د بشرپالو خدماتو په ترسره کولو کې ونډه اخلی. د ناستې په پای کې په افغانستان کې د قطر هېواد د سرې میاشتې مسؤل احمد العثمانی وویل: " موږ له نړیوالو ملی ټولنو او کاری شریکانو سره یو ځای د افغانی سرې میاشتې په تخنیکی همکارۍ د افغان ولس د لاسنیوی په برخه کې خپلو مرستو ته دوام ورکړی او راتلونکی کې هم خپلو مرستو ته دوام ورکوو، نوموړی زیاته کړه، کومه پروژه چې اوس پهپام کې نیول شوې د ۸۰۰ بېوزلو او بې سرپرسته کورنیو لپاره ده، چې په کې ۲۵۰ بې سرپرسته مېرمنو ته د ګلدوزۍ، ۲۵۰ مېرمنو ته د خیاطۍ، ۱۵۰ کورنیو ته د غواګانو د وېش او ۱۵۰ کسانو ته د حرفوی زده کړو په برخو کې خدمات شامل دی." د یادونې وړ ده، چې یادو ۱۵۰ تنو ته د لیلیې او نورو اسانتیاو سربېره، د هغوی د کورنیو سره هم په میاشتنۍ توګه د خوراکی توکو مرسته کېږی، څو د ژوند اړتیاوې پرې پوره کړی. پکتیا د افغانی سرې میاشتې سرپرست عمومی رئیس له مل پلاوی سره د سویل ختیځ زون پکتیا ولایت ته سفر وکړ نن پنجشنبه د ربیع الأول د میاشتې پر ۳۰مه، د افغانی سرې میاشتې سرپرست عمومی رئیس شیخ الحدیث شهاب الدین دلاور د خپل سفر په ترڅ کې د پکتیا ولایت د والی الحاج ملا مهر الله حماد، د بېلابېلو ولایتی ریاستونو مسٸولینو او د سرې میاشتې د سویل ختیځ سیمه یز زون د رئیس په ګډون د اړونده نمایندګیو رئیسانو او کارکوونکو سره د چارو د ښه والی، کارونو کې د چټکتیا رامنځته کولو او اړمنو ته پر وخت د رسېدنې په موخه د یاد زون په ریاست کې غونډه وکړه. غونډه کې ښاغلی دلاور افغانی سره میاشت یوه بشرپاله، خپلواکه او ملی خیرپاله ټولنه یاده کړه او د یادې ټولنې له لوری د ټول هېواد په کچه د ترسره کېدونکو بشرپاله، روغتیایی او ښوونیزو فعالیتونو په اړه یې تفصیلی معلومات وړاندې کړل، نوموړی زیاته کړه چې د افغانی سرې میاشتې کارکوونکی باید په پوره اخلاص او صداقت خپل مسٸولیتونه ترسره کړی ځکه چې دوی په داسې یو حساس ځای کې کار کوی چې دنده یې د بې وزلو، اړمنو، بې سرپرسته کونډو او یتیمانو لاسنیوی او مرسته کول دی، که څوک په دې برخه کې ناغیړی کوی، هغه به د الله ، د هغه د رسول صلی الله علیه وسلم او بنده ګانو پر وړاندې مسٸول وی. همدا راز د افغانی سرې میاشتې سرپرست عمومی رٸیس د یادې تولنې مسئولینو ته د چارو د لا ښه والی په موخه د لازمو لارښوونو او سپارښتنو ترڅنګ په پکتیا ولایت کې د روانی ناروغانو د ساتنې او درملنې مرکز د جوړېدو هیله هم څرګنده کړه.